་དཔོན་ཤཱཀྱ་ཐུབ་པར་གསལ་པའི་ཐུགས་ཀ་ནས་སྔགས་ཀྱི་ཕྲེང་བ་མར་མེ་གཅིག་ལས་གཉིས་ཆད་པའི་ཚུལ་དུ་བྱུང་། ཞལ་ནས་ཐོན། ཁྱེད་རང་རྣམས་ཀྱི་ཞལ་དུ་ཞུགས། སྙིང་གའི་ས་བོན་གྱི་མཐར་འཁོད་པའི་མོས་པས་འདིའི་རྗེས་ཟློས་མཛོད། གཙོ་འཁོར་རྣམས་ཀྱི་སྔགས་རིམ་པ་བཞིན་དུ་རྗེས་ཟློས་ལན་གསུམ་རེ་བྱེད་དུ་གཞུག སློབ་དཔོན་ལ་དྲིན་ལན་གྱི་ཚུལ་དུ་མེ་ཏོག་འཐོར་བ་དང་བཅས་པས་འདིའི་རྗེས་ཟློས་མཛོད། བཅོམ་ལྡན་བདག་ལ་སྩལ་ལགས་ཀྱིས། །བཅོམ་ལྡན་བདག་ལ་བྱིན་གྱིས་རློབས། །ལན་གསུམ། སློབ་དཔོན་གྱིས་ཀྱང་མེ་ཏོག་གི་ཕྲེང་བ་སྔགས་སུ་བྱས་ཏེ་སྤྱི་བོར་བཞག་པས་སྙིང་གའི་སྔགས་ཕྲེང་བྱང་ཆུབ་མ་ཐོབ་བར་དུ་བརྟན་ཅིང་ནུས་ལྡན་དུ་བྱས་པའི་མོས་པ་མཛོད། བཅོམ་ལྡན་འདི་ལ་སྩལ་ལགས་ཀྱིས། །བཅོམ་ལྡན་འདི་ལ་བྱིན་གྱིས་རློབས། །སྔགས་ཀྱི་དངོས་གྲུབ་སྩལ་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། །དེས་གསུང་གི་རྗེས་སུ་གནང་བ་ཐོབ་པ་ཡིན། སླར་ཡང་སློབ་དཔོན་དང་མདུན་བསྐྱེད་ཀྱི་ཐུགས་ཀ་ནས་བཅོམ་ལྡན་འདས་གཙོ་འཁོར་གསུམ་གྱི་ལྷ་ཚོགས་དཔག་ཏུ་མེད་པ་བྱོན། ཁྱེད་རང་རྣམས་ལ་སིབ་ཀྱིས་ཐིམ་ནས་ཡེ་ཤེས་ལྷ་ཡི་སྐུ་གསུང་ཐུགས་དང་། ཁྱེད་རང་གི་ལུས་ངག་ཡིད་གསུམ་དབྱེར་མེད་དུ་འདྲེས་བར་བསམས་ལ་སྤྲོས་མེད་རྣམ་པར་མི་རྟོག་པའི་ངང་དུ་ཅུང་ཟད་མཉམ་པར་འཇོག་མཛོད། དེས་ཐུགས་ཀྱི་རྗེས་སུ་གནང་བ་ཐོབ་པ་ཡིན། དེ་ལྟར་རྗེས་གནང་གི་དངོས་གཞི་གྲུབ་ནས། དེ་དག་གི་གནས་སྐབས་སུ་ཐོབ་ཅིང་ཁས་བླངས་བའི་བསླབ་བྱ་རྣམས་ལ་ཚུལ་བཞིན་དུ་སློབ་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས་ལན་གསུམ། བཀའ་དྲིན་གཏང་རག་གི་ཡོན་དུ་མཎྜལ་ཕུལ། ལུས་ལོངས་སྤྱོད་རྣམས་ཀྱང་འབུལ་ན་ཆ་ཤས་ནས་བཞེད་ལ་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ་སོགས་གསུམ། དེས་ཇོ་བོ་བཀའ་གདམས་པ་རྣམས་ཀྱི་ཐུགས་དམ་ལྷ་བཞི་ལས། ཐུབ་པའི་དབང་པོ་གཙོ་འཁོར་གསུམ་གྱི་རྗེས་སུ་གནང་བ་གསན་པ་ཡིན་པས་རང་གཞན་གྱི་དོན་རྒྱ་ཆེན་པོ་མཛད་པར་ཞུ། བསོད་ནམས་འདི་ཡིས་སོགས་དཔོན་སློབ་ཐུན་མོང་དུ་བརྗོད་པས་དགེ་བ་བསྔོས་ལ་སློབ་མ་རྣམས་རང་གནས་སུ་བཏང་། རྗེས་ཆོག་ནི། མཆོད་པ་ཁ་གསོས་ལ་བྱིན་གྱིས་བརླབས་ཏེ་མཆོད་བསྟོད་སྔར་བཞིན། ཡི་གེ་བརྒྱ་པས་ལྷག་ཆད་ཁ་བསྐངས་ནས། མ་འབྱོར་པ་དང་སོགས་ནོངས་པ་བཟོད་པར་གསོལ། ཨོཾ་ཁྱེད་ཀྱིས་སོགས་དང་། བཛྲ་མུཿབརྗོད་པས་ཚོམ་བུའི་ཡེ་ཤེས་པ་གཤེགས། དམ་ཚིག་པ་རང་ལ་བསྡུ། དགེ་བ་བསྔོ་ཤིས་པ་བརྗོད། འདི་སྔོན་དུ་བཏང་ནས་ཐུབ་པའི་དབང་པོའི་ལྟ་ཁྲིད་རྟེན་འབྲེལ་སྙིང་པོ་འཆད་པ་ལ་འཇུག་གོ། ༈ །ཐུགས་རྗེའི་སྤྱན་རས་འགྲོ་དྲུག་སེམས་ཅན་ལ། །ནམ་ཡང་གཡོ་མེད་གཟིགས་པའི་སྐྱོབ་པ་མཆོག །སྐྱོན་བྲལ་གངས་རིའི་ཕུང་པོ་ལྟ་བུའི་སྐུ། །འཕགས་མཆོག་གཙོ་འཁོར་གསུམ་ལ་ཕྱག་འཚལ་ལོ། །ཐུགས་རྗེ་ཆེན་པོ་གཙོ་འཁོར་གསུམ་བསྒོམ་པར་འདོད་པས་སྐྱབས་འགྲོ་སེམས་བསྐྱེད་ནས་ཡེ་ཤེས་ཚོགས་བསགས་ཀྱི་བར་སྔར་གྱི་འགྲོས་སྦྱར་བས་ཤེས། སྟོང་པའི་ངང་ལས་པདྨ་དང་ཟླ་བའི་གདན་ལ་རང་གི་སེམས་ཉིད་ཀྱི་ངོ་བོ་ཡི་གེ་ཧྲཱིཿདཀར་པོ་དེ་ལས་འོད་ཟེར་འཕྲོས་དོན་གཉིས་བྱས་ཚུར་འདུས་ཡོངས་སུ་གྱུར་པ་ལས། དབུས་སུ་རང་ཉིད་སྤྱན་རས་གཟིགས་སྐུ་མདོག་དཀར་པོ་ཞལ་གཅིག་ཕྱག་བཞི་པ། ཕྱག་དང་པོ་གཉིས་ཐུགས་ཀར་ཐལ་མོ་སྦྱར་བ། གཡས་འོག་མས་བགྲང་ཕྲེང་དང་། གཡོན་འོག་མ་ན་པདྨ་དཀར་པོ་བསྣམས་ནས་འདབ་མ་སྙན་གྱི་ཐད་དཀར་ཁ་བྱེ་བ། དར་དཀར་པོའི་སྟོད་གཡོགས་དང་དམར་པོའི་ཤམ་ཐབས་ཅན། རིན་པོ་ཆེའི་རྒྱན་དུ་མས་བརྒྱན་པ། ཞབས་རྡོ་རྗེའི་སྐྱིལ་ཀྲུང་གིས་བཞུགས་པ། དེའི་གཡས་ན་སྲས་ནོར་བུ་འཛིན་པ་སྐུ་མདོག་སེར་པོ། གཡོན་ན་ཡུམ་ཡི་གེ་དྲུག་མ་སྐུ་མདོག་དཀར་མོ་གཉིས་ཀའང་ཞལ་གཅིག་ཕྱག་གཞི། རྒྱན་ཆ་ལུགས་གཙོ་བོ་དང་མཐུན་པ། ཞབས་གཉིས་ཕྱེད་སྐྱིལ་དུ་བཞུགས་ནས་གཙོ་བོ་ལ་ཞལ་ཕྱོགས་པ། གསུམ་ཀའི་གནས་གསུམ་བྱིན་གྱིས་བརླབ། ཡེ་ཤེས་པ་གཞུག དབང་ལྷ་སྤྱན་དྲངས་དབང་བསྐུར་བས། གཙོ་བོ་ལ་འོད་དཔག་མེད། འཁོར་གཉིས་ལ་གཙོ་བོ་ཉིད་ཀྱིས་དབུར་བརྒྱན། ཨོཾ་སརྦ་ཏ་ཐཱ་ག་ཏ་ལོ་ཀེ་ཤྭ་ར་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། སྐྱོན་གྱིས་མ་གོས་སོགས་ཀྱིས་བསྟོད། རང་གི་སྙིང་གར་ཟླ་བའི་སྟེང་དུ་ཧྲཱིཿཡིག་གི་མཐར་ཡི་གེ་དྲུག་པས་བསྐོར་བ་ལས་འོད་ཟེར་འཕྲོས་འདུས་སེམས་ཅན་གྱི་དོན་བྱས་པར་བསམས་ལ། ཨོཾ་མ་ཎི་པདྨེ་ཧཱུྃ། ཅི་ནུས་བཟླ། འཕགས་པ་སྤྱན་རས་གཟིགས་དབང་ཕྱུག་གིས་བདག་སོགས་སེམས་ཅན་ཐམས་ཅད་ཀྱི་རྒྱུད་ལ་བྱམས་སྙིང་རྗེ་བྱང་ཆུབ་ཀྱི་སེམས་རིན་པོ་ཆེ་སྐྱེ་བར་བྱིན་གྱིས་བརླབ་ཏུ་གསོལ། འཁོར་གཉིས་གཙོ་བོ་ལ་བསྡུ། དགེ་བ་བསྔོ། འདིའི་རྗེས་གནང་ནི་མཎྜལ་གྱི་ཁར་ཚོམ་བུ་གསུམ། མཆོད་གཏོར་བུམ་པ་རྣམས་སྔར་བཞིན་བཤམ། མཆོད་པ་བྱིན་རླབས་བདག་མདུན་གྱི་རིམ་པ་སོགས་སྔར་བཞིན་དུ་བྱ། རྗེས་གནང་གི་ཆིངས་ཀྱང་ལྷ་སྔགས་བསྒྱུར་བ་མ་གཏོགས་སྔར་གྱི་འགྲོས་ཇི་ལྟ་བ་བཞིན་སྦྱར་བས་ཤེས་སོ། །འདི་སྔོན་དུ་བཏང་ནས་སྤྱན་རས་གཟིགས་ཀྱི་དམར་ཁྲིད་སྐྱེར་སྒང་ལུགས་འཆད་པ་ལ་འཇུག་གོ། ༈ །ཡེ་ཤེས་རལ་གྲིས་མི་ཤེས་མ་ལུས་གཅོད། །སྡིགས་མཛུབ་ཞགས་པས་བདུད་ཀུན་འདར་ཞིང་འཆིང་། །བགེགས་ལ་མཆེ་གཙིགས་རྔམ་པ་ཁྲོ་བོའི་རྒྱལ། །རྗེ་བཙུན་མི་གཡོ་མགོན་པོས་འགྲོ་འདི་སྲུངས། །མི་གཡོ་བ་སྒོམ་པར་འདོད་པས་སྐྱབས་འགྲོ་སེམས་བསྐྱེད་སོགས་སྔར་བཞིན། སྟོང་པའི་ངང་ལས་སྣ་ཚོགས་པདྨ་དང་ཉི་མའི་སྟེང་དུ་རང་སེམས་ཀྱི་ངོ་བོ་ཧཱུྃ་ཡིག་མཐིང་ག་ཡོངས་སུ་གྱུར་པ་ལས། རང་ཉིད་བཅོམ་ལྡན་འདས་མི་གཡོ་བ་སྐུ་མདོག་ཟར་མའི་མེ་ཏོག་ལྟར་སྔོ་བ། ཞལ་གཅིག་ཕྱག་གཉིས་པ། མི་གཡོ་མཉམ་པའི་སྤྱན་གསུམ་དང་ལྡན་པ། མཆེ་བ་གཙིགས་ཤིང་ཁྲོ་གཉེར་བསྡུས་པ། སྨ་ར་སྨིན་མ་མེ་ལྟར་འབར་ཞིང་དབུ་སྐྲ་ཁམ་སེར་གྱེན་དུ་བརྫེས་པ། མཆེ་བས་མ་མཆུ་མནན་པ། ཕྱག་གཡས་རལ་གྲི་ནམ་མཁའ་ལ་འཕྱར་བ། གཡོན་སྡིག་མཛུབ་དང་བཅས་པའི་ཞགས་པ་ཐུགས་ཀར་བསྣམས་པ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ལྔ་བཅུའི་དོ་ཤལ་ཅན། སྦྲུལ་དཀར་པོས་མཆོད་ཕྱིར་ཐོག་འཆང་བ། སྟག་གི་པགས་པའི་ཤམ་ཐབས་ཅན་རིན་པོ་ཆེའི་རྒྱན་སྣ་ཚོགས་ཀྱིས་སྤྲས་པ་ཞབས་གཉིས་གཡས་བསྐུམ་ཞིང་གཡོན་བརྐྱངས་པས་ཡེ་ཤེས་ཀྱི་མེ་འབར་བའི་དབུས་ན་བཞུགས་པ། དེའི་གནས་གསུམ་བྱིན་བརླབ་ཡེ་ཤེས་པ་གཞུག དབང་ལྷ་སྤྱན་དྲངས། དབང་བསྐུར་བས་མི་བསྐྱོད་པས་དབུར་བརྒྱན། ཨཱརྻ་ཨ་ཙཱ་ལ་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། ཀྱེ་ཀྱེ་མཐའ་གཉིས་རྣམ་པར་མ་གཡོས་ཀྱང་། །མཐའ་བྲལ་བདེ་ཆེན་ཁྲོ་བོའི་རྒྱལ་པོའི་སྐུ། །སྤྲུལ་པའི་གཟུགས་ཀྱིས་འགྲོ་དོན་དཔག་མེད་མཛད། །འཇིགས་བྱེད་ཆེན་པོ་འགྲོ་བ་ཀུན་སྒྲོལ་ཞིང་། །སྲིད་པ་གསུམ་ན་དགེས་པའི་གར་མཛད་པ། །སྲིད་པའི་ཆུ་བོ་སྐེམ་ཞིང་བདུད་རྣམས་འཇོམས། །སྲིད་པའི་རླུང་གིས་མི་གཡོ་ཐུགས་རྗེའི་མགོན། །རབ་བརྗིད་མི་གཡོ་མགོན་ལ་ཕྱག་འཚལ་ལོ། །ཞེས་པས་བསྟོད། ཐུགས་ཀར་ཉི་མའི་སྟེང་དུ་ཧཱུྃ་ཡིག་གི་མཐར་སྔགས་ཕྲེང་གིས་བསྐོར་བ་ལས་འོད་ཟེར་འཕྲོས་པས་སེམས་ཅན་གྱི་མི་ཤེས་པའི་མུན་པ་དང་བདུད་བཞིའི་བར་དུ་གཅོད་པ་ཐམས་ཅད་ཚར་བཅད་པར་བསམས་ལ། ཨོཾ་ཙཎྜ་མ་ཧཱ་རོ་ར་ཎ་ཧཱུྃ་ཕཊ། ཅི་ནུས་བཟླ། རྗེ་བཙུན་མི་གཡོ་བས་བདག་དང་སེམས་ཅན་ཐམས་ཅད་ཀྱི་བདུད་བཞིའི་བར་གཅོད་ཐམས་ཅད་ཞི་ནས་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་མ་ལུས་སྩལ་དུ་གསོལ། དགེ་བ་བསྔོ། འདིའི་རྗེས་གནང་ནི་ཚོམ་བུ་གཅིག་གིས་ཆོག མཆོད་གཏོར་སོགས་སྔར་བཞིན། མཆོད་པ་བྱིན་རླབས། བདག་བསྐྱེད་མདུན་བསྐྱེད་བུམ་སྒྲུབ་རྣམས་ལྷ་སྔགས་བསྒྱུར་བ་མ་གཏོགས་སྔར་དང་འདྲ། རྗེས་གནང་གི་ཆིངས་ཀྱང་སྔར་གྱི་འགྲོས་སྦྱར་བས་ཤེས་སོ། །འདི་སྔོན་དུ་བཏང་ནས་མི་གཡོ་བའི་ཁྲིད་བྲམ་ཟེ་ཆེན་པོའི་ཆོས་དྲུག་འཆད་པ་ལ་འཇུག་གོ། ༈ །མརྒད་མདངས་ལྡན་སྒེག་མཛེས་ཡིད་འཕྲོག་སྐུ། །ཕྱག་གཡས་མཆོག་སྦྱིན་འགྲོ་ལ་འདོད་དགུ་སྩོལ། །གཡོན་ན་ཨུཏྤལ་གསར་པ་མཉེན་ལྕུག་ལྡེམ། །བློ་གྲོས་མཆོག་སྩོལ་ཨཱརྻ་ཏཱ་རེ་རྒྱལ། །འདིར་སྒྲོལ་མ་ལྗང་གུ་གཙོ་འཁོར་གསུམ་བསྒོམ་པར་འདོད་པས་སྐྱབས་འགྲོ་སེམས་བསྐྱེད་ནས་ཡེ་ཤེས་ཚོགས་བསགས་ཀྱི་བར་སྔར་བཞིན་འགྲོས་སྦྱར། སྟོང་པའི་ངང་ལས་པདྨ་དང་ཟླ་བའི་སྟེང་དུ་རང་སེམས་ཀྱི་ངོ་བོ་ཏཱྃ་ཡིག་ལྗང་གུ་དེ་ལས་འོད་ཟེར་འཕྲོས། དོན་གཉིས་བྱས། ཚུར་འདུས་ཡོངས་སུ་གྱུར་པ་ལས་རང་ཉིད་རྗེ་བཙུན་མ་འཕགས་མ་སྒྲོལ་མ་སྐུ་མདོག་ལྗང་གུ་ཞལ་གཅིག་ཕྱག་གཉིས་མ་གཡས་མཆོག་སྦྱིན་དང་། གཡོན་ཨུཏྤ་ལའི་ཡུ་བ་མཐེབ་སྲིན་གྱིས་ཐུགས་ཀར་འཛིན་ཅིང་། འདབ་མ་སྙན་གྱི་ཐད་ཀར་ཁ་བྱེ་བ། དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་པ། ཞབས་གཡས་བརྐྱང་གཡོན་བསྐུམ་གྱིས་བཞུགས་པ། དེའི་གཡས་སུ་འོད་ཟེར་ཅན་མ་སེར་མོ་ཞལ་གཅིག་ཕྱག་གཉིས། གཡས་མྱ་ངན་མེད་པའི་ཤིང་དང་། གཡོན་མེ་ཏོག་བ་ཀུ་ལ་འཛིན་པ། གཡོན་དུ་ཁྲོ་གཉེར་ཅན་ནག་མོ་ཞལ་གཅིག་ཕྱག་གཉིས་གྲི་ཐོད་འཛིན་པ། གཉིས་ཀའང་དར་གྱི་ན་བཟའ་དང་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་ཅིང་། ཞབས་ཕྱེད་ཀྲུང་གིས་བཞུགས་པ། གནས་གསུམ་བྱིན་གྱིས་བརླབ། ཡེ་ཤེས་པ་གཞུག དབང་ལྷ་སྤྱན་དྲངས། དབང་བསྐུར་བས་གཙོ་མོ་ལ་དོན་ཡོད་གྲུབ་པ་དང་འཁོར་གཉིས་ལ་གཙོ་མོ་ཉིད་ཀྱིས་དབུར་བརྒྱན། ཨོཾ་ཨཱརྻཱ་ཏཱ་རེ་ས་པ་རི་ཝཱ་ར་ཨརྒྷཾ་ལ་སོགས་པས་མཆོད། ལྷ་དང་ལྷ་མིན་ཅོད་པན་སོགས་ཀྱིས་བསྟོད། ཐུགས་ཀར་ཟླ་བའི་སྟེང་དུ་ཏཱྃ་ཡིག་ལྗང་གུ་ལ་ཡི་གེ་བཅུ་པ་དང་གཟུངས་སྔགས་ཀྱིས་བསྐོར་བ་ལས་འོད་ཟེར་འཕྲོས། སེམས་ཅན་ཀྱི་དོན་བྱས་པར་བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ། བརྒྱ་རྩ་ལ་སོགས་པ་དང་། གཟུངས་རིང་ནི། ན་མོ་རཏྣ་ཏྲ་ཡཱ་ཡ། ན་མཿཨཱརྻ་ཨ་ཝ་ལོ་ཀི་ཏེ་ཤྭ་རཱ་ཡ། བོ་དྷི་སཏྭཱ་ཡ། མ་ཧཱ་ས་ཏྭཱ་ཡ། མ་ཧཱ་ཀཱ་རུ་ཎི་ཀཱ་ཡ། ཏདྱ་ཐཱ། ཨོཾ་ཏཱ་རེ་ཏུཏྟཱ་རེ་ཏུ་རེ། མ་མ་ཀྲྀ་ཏེ། སརྦ་དུཥྚཱན྄། པྲ་དུཥྚཱན྄། ཛམྦྷ་ཡ། སྟམྦྷ་ཡ། མོ་ཧ་ཡ། བྷནྡྷཱ་ཡ། ཧཱུྃ་ཧཱུྃ་ཧཱུྃ། ཕཊ་ཕཊ་ཕཊ། སརྦ་ཏུཥྚཱན྄། སྟཾ་བྷཱ་ནི་ཏཱ་རེ་སྭཱ་ཧཱ། ཇི་ཙམ་ནུས་པ་བཟླ། རྗེ་བཙུན་མ་འཕགས་མ་སྒྲོལ་མས་བདག་སོགས་སེམས་ཅན་ཐམས་ཅད་འཇིགས་པ་ཆེན་པོ་བརྒྱད་དང་བཅུ་དྲུག་ལས་སྐྱོབ་པ་དང་འཁོར་བ་སྡུག་བསྔལ་གྱི་རྒྱ་མཚོ་ལས་བསྒྲལ་དུ་གསོལ། འཁོར་གཉིས་གཙོ་མོ་ལ་བསྡུ། དགེ་བ་བསྔོ། འདིའི་རྗེས་གནང་ནི། ཚོམ་བུ་གསུམ་རིམ་པར་བཤམས་པའི་དབུས་སུ་ཆེ་བ། གཡས་གཡོན་ཆུང་བ། མཆོད་གཏོར་བུམ་པ་རྣམས་སྔར་བཞིན་བཤམ། མཆོད་པ་བྱིན་རླབས། བདག་བསྐྱེད་མདུན་བསྐྱེད་མཆོད་བསྟོད་གཏོར་མ་བཟླས་པ་བུམ་སྒྲུབ་རྣམས་ལྷ་སྔགས་བསྒྱུར་བ་མ་གཏོགས་སྔར་བཞིན། རྗེས་གནང་ཡང་སྔར་གྱི་འགྲོས་སྦྱར་བས་«་་་་་སྔགས་རིང་ཐུང་གཉིས་ཀའི་བཟླས་ལུང་མཛད། »ཤེས་པར་ནུས་སོ། །འདི་སྔོན་དུ་བཏང་ནས་སྒྲོལ་མའི་ཁྲིད་རྗེས་དྲན་ལྔ་པ་འཆད་པ་ལ་འཇུག་གོ། ༈ །ཐེག་ཆེན་ཆོས་ཀྱི་ཉིང་ཁུ་བྱམས་སྙིང་རྗེ། །བྱང་ཆུབ་སེམས་འབྱོངས་བཀའ་བབས་བཀའ་གདམས་པའི། །ལྷ་བཞིའི་མངོན་རྟོགས་རྗེས་གནང་ཆོ་གའི་ཚུལ། །བསྟན་པ་ཡུན་དུ་གནས་ཕྱིར་འདིར་བཀོད་ལགས། །དེ་ལྟར་བཀའ་གདམས་ལྷ་བཞིའི་མངོན་རྟོགས་རྗེས་གནང་དང་བཅས་པ་འདི་ནི་རང་གཞན་ཀུན་གྱིས་ཉམས་སུ་བླང་བདེ་ཞིང་བསྟན་པའི་རྒྱུན་ལ་ཕན་པར་བྱ་བའི་ཕྱིར་ཐམས་ཅད་མཁྱེན་པ་མང་ཐོས་ཀླུ་སྒྲུབ་རྒྱ་མཚོའི་ཞབས་ཀྱི་པདྨོ་ལས་ཆོས་འདིའི་བཀའ་དྲིན་གྱི་བདུད་རྩི་ཐོབ་པ་དགེ་སློང་སྡེ་སྣོད་འཛིན་པ་ངག་དབང་ཆོས་ཀྱི་གྲགས་པས་མེ་མོ་ཡོས་ལོ་ཟླ་བ་ལྔ་པའི་ཚེས་གསུམ་གྱི་ཉིན་དཔལ་ལྡན་ས་སྐྱའི་ཆོས་གྲྭ་ཆེན་པོར་སྦྱར་བའི་ཡི་གེ་པ་ནི་ཆོས་གྲགས་བཟང་པོའོ། །འདིའི་བརྒྱུད་པ་ནི། ཐོག་མའི་བརྒྱུད་རིམ་ཇོ་བོས་བླ་མ་སོ་སོར་གསན་ཅིང་། ཇོ་བོས་ནག་ཚོ་ཚུལ་ཁྲིམས་རྒྱལ་བ་ལ། དེས་རོང་པ་ཕྱག་སོར་བ། དེ་ནས་བྱ་འདུལ་འཛིན། མཁན་པོ་ཆོས་ཀྱི་བྱང་ཆུབ། མཁན་པོ་ཟུལ་ཕུ་བ། སློབ་དཔོན་དཀོན་མཆོག་སེང་གེ དེ་གཉིས་ཀ་ལས་མཁས་བཙུན་ཚུལ་ཁྲིམས་རིན་ཆེན། བླ་མ་དར་མ་བཟང་པོ། ཆོས་རྗེ་གཞོན་ནུ་རྒྱལ་མཚན། བླ་མ་རྒྱལ་མཚན་དོན་གྲུབ། ཆོས་རྗེ་གཙང་པ་རིན་ཆེན་རྒྱལ་མཚན། བྱ་བཏང་བོ་བྷི་སཏྭ། འཇམ་དབྱངས་རིན་ཆེན་གྲགས་པ། སྤྱན་སྔ་བསོད་ནམས་ལྷའི་དབང་པོ། སྙུག་ལ་པཎ་ཆེན་ངག་དབང་གྲགས་པ། ལྕགས་ཐང་རབ་འབྱམས་པ་བསོད་ནམས་དཔལ་ལྡན། ཐམས་ཅད་མཁྱེན་པ་ཀླུ་སྒྲུབ་རྒྱ་མཚོ། དེས་བདག་ངག་དབང་ཆོས་གྲགས་ལའོ།«་་་་་ཁོ་བོས་སྔར་བྱས་པའི་བཀའ་གདམས་ལྷ་བཞིའི་སྒྲུབ་ཐབས་རྗེས་གནང་དང་བཅས་པ་ཞིག་མཆིས་ཀྱང་། སླད་ནས་ཐམས་ཅད་མཁྱེན་པ་ངག་དབང་ཆོས་གྲགས་ཀྱི་གསུང་རབ་འདི་ཉིད་ལུང་རྒྱུན་དང་བཅས་པ་རྙེད་པས་བྱིན་རླབས་ཆེ་བར་བསམས་ནས་སོར་བཞག་ལ། རྗེས་གནང་གི་སྐབས་གསལ་བྱེད་ཕྲན་བུ་དཀྱུས་སུ་བཅུག་པའོ། །ཞེས་འཇམ་དབྱངས་མཁྱེན་བརྩེའི་དབང་པོས་སོ།